O čemu je riječ? Zašto je to problem na razini EU-a?

U Uredbi o raspodjeli tereta (ESR) postavljeni su nacionalni ciljevi smanjenja emisija stakleničkih plinova za sektore koji trenutačno nisu obuhvaćeni sustavom EU-a za trgovanje emisijama, kao što su graditeljstvo, cestovni promet, poljoprivreda i otpad. Ipak, s obzirom na novi opći cilj da se neto emisije stakleničkih plinova do 2030. smanje za najmanje 55 % u odnosu na 1990. na razini cijelog gospodarstva EU-a trenutačnim ciljevima utvrđenima u ESR-u ne može se u dovoljnoj mjeri pridonijeti povećanom općem cilju EU-a. Drugo, zbog mogućeg proširenja sustava trgovanja emisijama i moguće promjene područja primjene Uredbe o korištenju zemljišta, prenamjeni zemljišta i šumarstvu opravdano je područje primjene ESR-a kao takvog razmatrati kao dio cjelokupne strukture klimatske politike. Treće, ESR se temelji na pravednosti, solidarnosti i troškovnoj učinkovitosti i te se značajke moraju sačuvati u reviziji.

Opći je cilj ove inicijative pridonijeti smanjenju neto emisija stakleničkih plinova do 2030. za najmanje 55 % u odnosu na 1990. kako bi se do 2050. na postupan i uravnotežen način postigla klimatska neutralnost (tj. nulta neto stopa emisija stakleničkih plinova). Tri su posebna cilja preispitivanja ESR-a: prvi je cilj dosljedno odrediti područje primjene i zajedničke ambicije ESR-a u okviru paketa za ostvarivanje cilja od 55 %, posebno s obzirom na mogući novi prošireni sustav trgovanja emisijama koji bi obuhvatio sektore kao što su graditeljstvo i cestovni promet. Drugi je cilj osigurati da se dodatni tereti među državama članicama dijele na dosljedan, pravedan i pravičan način. Treći je cilj promicati troškovno učinkovita rješenja za smanjenje emisija u sektorima obuhvaćenima raspodjelom tereta prilagodbama ciljeva i fleksibilnim mogućnostima.

Kad je riječ o ambicijama, velika većina dionika koji su sudjelovali u javnom savjetovanju složila se da bi države članice trebale pojačati napore i težiti ambicioznijim ciljevima. Kad je riječ o području primjene, 60 % ispitanika založilo se za to da bi sektori koji će u budućnosti biti obuhvaćeni proširenim sustavom trgovanja emisijama trebali ostati obuhvaćeni i ESR-om, dok je 26 % bilo protiv. Mnogi ispitanici istaknuli su da bi u slučaju uvođenja proširenog sustava trgovanja emisijama trebalo proći pokusno razdoblje prije odluke o tome treba li izmijeniti područje primjene ESR-a. Izvršni potpredsjednik Timmermans i povjerenik Schmit održali su 1. lipnja 2021. saslušanje socijalnih partnera kako bi raspravili o gospodarskoj i socijalnoj dimenziji paketa za ostvarivanje cilja od 55 %. Socijalni partneri podržali su cilj smanjenja za 55 % i izrazili svoja stajališta o različitim prijedlozima u okviru paketa.

C. Učinci najpoželjnije opcije

Ukupni troškovi najpoželjnije opcije procjenjuju se u okviru ukupne ekonomske analize povećanja cilja smanjenja emisija na najmanje 55 %. Prema predviđanjima na razini cijelog gospodarstva u okviru kojih se objedinjuju regulatorne mjere i uvođenje proširenog sustava trgovanja emisijama troškovi energetskog sustava u sljedećem desetljeću povećat će se za 0,3 % do 0,6 % BDP-a (veći postotak uključuje učinak određivanja cijena ugljika) u odnosu na referentni scenarij. Ti troškovi uključuju dodatne troškove ulaganja na strani ponude i potražnje te uštede goriva. Makroekonomski su učinci ograničeni i mogu biti pozitivni, ovisno o tome kako se, na primjer, prihodi od određivanja cijena ugljika usmjeravaju u gospodarstvo.